**Notă informativă**

*la proiectul legii privind modificarea şi completarea unor acte legislative*

*(Legea nr. 414 din 22 decembrie 2006 cu privire la asigurarea de răspundere civilă pentru pagube produse de autovehicule, Codul contravenţional al Republicii Moldova)*

Proiectul a fost elaborat de către Ministerul Afacerilor Interne în conformitate cu principiile stabilite în Strategia naţională pentru siguranţă rutieră, aprobată prin Hotărârea Guvernului nr. 1214 din 27 decembrie 2010, în scopul asigurării unui management eficient în domeniul siguranţei traficului rutier care include îmbunătăţirea legislaţiei rutiere reieşind din bunele practici aplicate de statele europene.

La acest capitol este de menţionat că, o bună parte din timpul de serviciu al Poliţiei - instituţie abilitată cu atribuţii de monitorizare a respectării legislaţiei în traficul rutier, este rezervat pentru documentarea accidentelor rutiere neînsemnate, soldate doar cu pagube materiale, anual fiind înregistrate circa 11 mii asemenea accidente.

În timpul aşteptării intervenţiei Poliţiei la locul accidentului rutier, autovehiculele implicate creează obstacole pentru circulaţie rutieră, servind una din principalele cauze ale ambuteiajelor în trafic în orele de vârf.

De menţionat că, în practica europeană este aplicată pe larg constatarea amiabilă, în cazul unui accident în care au fost implicate două vehicule şi care s-a soldat doar cu pagube materiale. În acest caz, ambii şoferi implicaţi în accident vor completa şi vor semna formularul de constatare amiabilă de modelul stabilit, cu prezentarea ulterioară a acestuia către asigurător, nefiind necesară prezentarea şoferilor pentru documentarea accidentului la Poliţie, eliminându-se astfel şi sancţiunea contravenţională.

Potrivit paginii web oficiale a Comisiei Europene, rubrica „Asigurarea în caz de accident în altă țară”[[1]](#footnote-1), unele asociații ale asiguratorilor au elaborat un formular european de constatare a accidentelor. Acesta ajută la colectarea rapidă a tuturor informațiilor necesare și facilitează soluționarea cererilor de despăgubire. Pe lîngă faptul că este distribuit asiguraților de către asigurători la perfectarea contractelor de asigurare, acest formular este publicat în rețeaua Internet, fiind însoțit de explicațiile de rigoare în majoritatea limbilor statelor Uniunii Europene[[2]](#footnote-2).

Mai mult ca atît, în Republica Franceză este pusă în aplicare o aplicație electronică pasibilă instalării pe dispozitive de comunicație electronică denumită „e-constat auto”[[3]](#footnote-3), care constituie o aplicație oficială a asigurătorilor francezi, dezvoltată sub egida Federației Franceze de Asigurări. Aceasta face posibilă declararea cu ușurință și rapidă a unui accident soldat cu pagube materiale către asigurătorul său, realizată în baza modelului formularului de constatare amiabilă pe format pe hârtie.

Spre exemplu, în statul partener România[[4]](#footnote-4) mecanismul de constatare amiabila de accident, similar celui propus de către prezentul proiect, a fost pus în aplicare începând cu data de 1 iulie 2009.

În contextul implementării conceptului propus de constatare amiabilă de accident, art. 26 Cod contravențional nr.218 din 24.10.2008, se completează cu un nou caz de înlăturare a răspunderii contravenţionale pentru fapta ce conţine elementele constitutive ale contravenţiei (lit.f)), și anume, cazul constatării amiabile a accidentului rutier, iar la articolul nou 311 „Constatarea amiabilă a accidentului rutier” se definesc normele de aplicare a acesteia. Corespunzător este modificat și articolul 446 Cod contravențional.

Totodată, în scopul eliminării lacunelor privind calificarea legală a faptei, comisă de către conducătorul de vehicul urmare încălcarării regulilor de circulaţie rutieră, soldată cu cauzarea de vătămări corporale *neînsemnate* victimei, precum și al excluderii acestei situații din cazurile de accident de autovehicul pasibile aplicării procedurii de constatare amiabilă, a fost propusă completarea corespunzătoare a articolului 242 alin.(1) Cod contravențional, or la articolul 242 alin.(2) este încadrată juridic fapta similară soldată cu cauzarea de vătămări corporale *uşoare* victimei.

Menționăm, că acest tip de vătămări corporale este prevăzut la partea V „Vătămare neînsemnată”, pct.74 din Regulamentul de apreciere medico-legală a gravităţii vătămării corporale, aprobat prin ordinul Ministerului Sănătății nr. 199 din 27 iunie 2003 (Monitorul Oficial al Republicii Moldova, 2003, nr. 170-172, art. 224). Potrivit ordinului prenotat, din leziunile corporale ce nu cauzează prejudiciu sănătăţii, și sunt pasibile aprecierii ca vătămări corporale neînsemnate, fac parte leziunile ce nu generează o dereglare a sănătăţii mai mult de 6 zile sau o incapacitate permanentă de muncă.

Procedura propusă de constatare amiabilă reduce timpul pe care cei implicaţi în accident îl petrec la locul accidentului, iar ulterior, între Politie şi asigurător, pentru a acumula toate actele necesare reparaţiei autovehiculului.

Pe de altă parte, efectivul Poliţiei, nefiind implicat la documentarea accidentelor neînsemnate, va fi reamplasat pentru monitorizarea circulaţiei rutiere, menţinerea ordinii şi securităţii publice pe sectoarele complicate, sporind astfel receptivitatea Poliţiei faţă de necesităţile concrete ale comunităţii.

Scopul constatării amiabile este simplificarea procesului în cazul unui accident rutier fără victime şi soluţionarea situaţiei fără intervenţia Poliţei. În această ordine de idei, atragem atenţia că constatarea amiabilă nu este echivalentă cu recunoaşterea vinovăţiei, ci exprimă consensul participanţilor la accident despre cum s-a desfăşurat evenimentul şi reprezintă documentul necesar și suficient pentru soluţionarea dosarelor de daună de către asigurator.

Procedura de constatare amiabilă de accident se aplică numai în cazul în care

au fost implicate doar două autovehicule soldate doar cu daune materiale, ambii şoferi implicaţi în accident având obligația de completare corectă şi semnare a formularelor de constatare amiabilă, iar asigurătorul nu este în drept de a solicita documentarea accidentului de către Poliţie.

Formularul de constatare amiabilă se eliberează de către asigurător în momentul perfectării asigurării. Potrivit practicii internaționale, acesta este format din două pagini identice autocopiative, cu aceeaşi valoare juridică, fiecare conducător completează corect şi complet una din secţiunile formularului fie cea din dreapta, fie cea din stânga - intitulate vehiculul A şi vehiculul B şi îşi păstrează câte o pagină.

De asemenea, formularul urmează să conţină şi instrucţiuni de folosire. Informaţiile care se completează vizează:

* data şi locul producerii accidentului;
* datele de identificare ale şoferilor implicaţi;
* datele de identificare ale proprietarilor vehiculelor implicate;
* datele vehiculelor implicate;
* datele propriilor societăţi de asigurare RCA;
* informaţii privind circumstanţele producerii accidentului.

După completarea formularului, acesta urmează a fi depus la asigurător. Depunerea formularului de către oricare dintre cele doua părţi implicate reprezintă o cerere de despăgubire şi obligă asigurătorul să efectueze constatarea pagubelor şi să stabilească vinovăţia. Totodată, asigurătorul va fi obligat să elibereze documentul de plasare în reparaţie a vehiculului.

Constatul amiabil conduce, din perspectiva conducătorilor auto, la excluderea [proceduri](http://www.constatulamiabil.ro/120_ce-fac-in-caz-de-accident.html)i de cele mai multe ori birocratice, care trebuie urmată, ca şi consecinţă a unui accident rutier. De asemenea, constatul amiabil conduce la scurtarea procedurilor de recuperare a prejudiciilor în caz de accidente de circulaţie din care au rezultat numai pagube materiale si reprezintă o alternativa în soluţionarea lor, protocolarea acestora de către Poliţie rămânând în vigoare în condiţiile legii.

La art. III al proiectului este stabilit un termen de 6 luni, acordat Guvernului pentru aducerea actelor normative în concordanţă cu prevederile Legii, respectiv pentru armonizarea actelor normative departamentale.

În această perioadă urmează a fi ajustate prevederile Regulamentului circulaţiei rutiere, aprobat prin Hotărârea Guvernului nr.357 din 13 mai 2009, respectiv, urmează a fi elaborate şi aprobate prin act normativ al Comisiei Naţionale a Pieţei Financiare, conţinutul formularului-tip de constatare amiabilă şi normele privind utilizarea formularului de constatare amiabilă de accident.

Implementarea proiectului de lege nu presupune alocări financiare din contul bugetului de stat, contribuind totodată la optimizarea utilizării resurselor administrative ale Poliției.

Astfel, potrivit unui Raport de audit intern al Inspectoratului General al Poliției privind cheltuielile suportate în cadrul documentării accidentelor rutiere fără traumatisme de către Serviciul documentare accidente rutiere al Direcției de poliție mun. Chișinău pentru o perioadă de 6 luni (2015/2016), s-a constatat că accidentele soldate doar cu daune materiale au constituit 91,2% în anul 2016 (5.221 din 5.724 cazuri documentate), respectiv – 89,7% în anul 2015 (4.938 din 5.506 cazuri) de accidente de circulație.

Conform auditului, cheltuielile (salarizare, combustibil și de logistică) pentru documentarea unui accident rutier în cazul documentării cu deplasarea la locul producerii acestuia constituie 200,42 lei pentru 1 accident sau 1.046.392,82 lei pentru 5.221 accidente soldate fără persoane traumatizate produse în anul 2016, respectiv – 209,22 lei pentru 1 accident sau 1.033.128,4 lei pentru 4.938 accidente soldate doar cu daune materiale produse în anul 2015.

Generalizarea datelor menționate, permite de a evalua chetuielile anuale suportate de Poliție pentru documentarea accidentelor soldate cu daune materiale doar în mun.Chișinău la suma de circa 2,079 mln. lei. Reieșind din faptul că în mun.Chișinău se produc 60% din numărul total de accidente neînsemnate înregistrate în țară (5.221 din 8.450 – în 6 luni 2016), extinderea costurilor evaluate la nivel național (prin împărțirea la 60% și înmulțirea cu 100%), indică o valoare de 3,465 mln. lei, fără a ține cont de faptul că cheltuielile de combustibil pentru deplasarea la locul accidentului în limita teritoriului unui raion al țării sunt net superioare celor suportate în limita unui municipiu.

Proiectul legii va permite implementarea adecvată şi calitativă a prevederilor Legii nr. 414-XVI din 22 decembrie 2006 cu privire la asigurarea obligatorie de răspundere civilă pentru pagube produse de autovehicule, ceea ce, în consecinţă, va contribui la realizarea drepturilor persoanelor păgubite prin accidente de autovehicule, la evitarea barierelor birocratice create între solicitanţii de despăgubire, Poliţie şi companiile de asigurări.

Concomitent, aplicarea procedurii de constatare amiabilă va permite eliminarea aplicării către părţile implicate a sancţiunii contravenţionale (atât amendă, cât şi puncte de penalizare), singura sancţiune fiind penalizarea din partea asigurătorului prin majorarea primei de asigurare pentru anul următor, permițând totodată utilizarea mai eficientă a forţelor şi mijloacelor Poliţiei de patrulare.

**Viceministru Dorin PURICE**

1. http://europa.eu/youreurope/citizens/vehicles/insurance/accident/index\_ro.htm [↑](#footnote-ref-1)
2. http://european-accident-statement.accidentsketch.com [↑](#footnote-ref-2)
3. http://www.e-constat-auto.fr/presentation.htm [↑](#footnote-ref-3)
4. Ordinul nr. 21/2008 din 18.12.2008 al Comisiei de Supraveghere a Asigurărilor pentru punerea in aplicare a Normelor privind utilizarea formularului Constatare amiabila de accident (<http://www.dreptonline.ro/legislatie/> ordin\_norme\_utilizare\_formular\_constatare\_amiabila\_accident\_21\_2008.php) [↑](#footnote-ref-4)